text:
Skótahjálpin 2017
27.09.2017 - 08:21 - Ásbjørn Jacobsen
Í hesum døgum ganga skótar hús úr húsi og bjóða seg fram at hjálpa til við einum hvørjum afturfyri eina peningaupphædd. Peningurin fer til at hjálpa verri staddum børnum enn teimum sjálvum, og júst hetta er tankin aftanfyri skótahjálpina, at vit hjálpa børnum at hjálpa børnum.
Einfaldi leisturin hjá Skótahjálpini, sum tær 4 skótasamskipanirnar stóðu saman um fyri fyrstu ferð í 1984, er nú í gongd fyri 34. ferð. Tiltakið hevur eydnast væl, og føroyingar hava sum heild tikið sera væl ímóti.
Yvir 60 stuðulsverkætlanir
Seinastu nógvu árini hevur innkomna upphæddin verið býtt í tríggjar partar, so ein partur fer til føroyska verkætlan, annar partur til eina útlendska verkætlan og seinasti partur fer í ein kreppugrunn. Samanlagt eru tað sostatt blivnar yvir 60 verkætlanir, sum føroyska skótarørslan hevur stuðlað. Millum tær føroysku kunnu nevnast Diabetesfelagið, Deyvafelagið, Sinnisbati, Blái krossur, Krabbameinsfelagið, Frítíðarheimið í Skrivaragøtu, Fosturforeldrafelagið, ljóðbókastuðul, Ferðslutrygd, Sjúklingahotellið og fleiri onnur. Treytin er, at verkætlanin er til børn, tað vil siga barnaarbeiði hjá ymisku felagsskapunum.
Útlendsku verkætlanirnar hava fevnt víða um heim. Hjálpin er farin til Bangladesh, Kambodja, Filipsoyggjarnar, Tanzania, Ghana, Eystland, Bolivia, Honduras og Ukraina fyri at nevna nøkur. Hetta eru lond, sum flestu eru at rokna sum menningarlond, har fátækradømið er stórt, og matur, klæði, tak yvir høvdið og útbúgving ikki er nøkur sjálvfylgja.
Tá skótahjálpin hevur latið pening, hevur dentur verið lagdur á, at latið verður til kendar móttakarar, tvs at føroyingar ella fólk, sum tey kenna, eru á staðnum og fáa peningin at umsita. Eisini skal vera ein neyv lýsing av, hvat peningurin skal brúkast til. Trúboðarar ella onnur, sum hava hjálpararbeiði í gongd úti í heimi, seta seg í samband við Skótahjálpina ella øvut, at skótahjálpin hevur hoyrt um eina verkæltan og setur seg í samband við tey. Ofta hevur tað verið til barnaheim, skúlar ella skúlaútgerð, reint vatn, skógvar ella líknandi, og hvørja ferð hevur hesin stuðul verið sera kærkomin.
Hetta, at tað hevur hildið á í nú 34 ár, merkir, at sera nógvir føroyingar hava verið við til at stuðla, bæði við at ganga skótahjálp ella við at lata pening til skótarnar, sum koma hús í hús ella skipa fyri tiltøkum.
“Skótalógin” fevnir um 10 meginreglur, sum ein skóti skal royna at liva eftir. Hesar snúgva seg um at verja náttúru, røkja sínar skyldur, vera ein góður vinur, og ein teirra er: ”ein skóti er hjálpsamur”. Hóast hjálpsemi er ein meginregla at liva eftir altíð, so er tiltakið Skótahjálpin við til at kasta serligt ljós á júst hendan týðandi partin av at vera skóti og ein góður samfelagsborgari. Samstundis sum hjálp verður veitt í fleiri liðum, fáa skótarnir høvi til at venja høviskan atburð og møguleika at læra nakað nýtt við teimum arbeiðsuppgávum, teir fáa. Hvørt ár kunnu skótarnir taka eitt dugnatekin at seta á skótabúnan í samband við skótahjálpina. Hetta ber í sær at læra um føroyska og útlendska felagsskapin, at læra um landið, sum útlendski stuðulin fer til umframt at luttaka í skótahjálpini.
Bolivia og Sinnisbati
Í ár fer peningur til Boliviahjálpina, sum burturav er ein føroysk stuðulsverkætlan til skúlan TAEPO, í Coches í Andesfjølllunum í Bolivia, har upprunaindianarar búgva. Føroyskur skúlaungdómur hevur gjøgnum fleiri ár við Operatión dagsverk og Boliviahjálpini stuðlað skúlanum, ið er fyri 12-18 ára gomul børn. Á skúlanum hava tey møguleika at fáa sær eina tekniska útbúgving innan handverk sum tekstil- timbur- smiðju- og mekanikaralæru. Møguleikin fyri útbúgving merkir fyri hesi børn lykilin til eitt lív við møguleikum at sleppa undan fátakradømi.
Føroyska verkætlanin er ein skeiðrøð, hjá Sinnisbata -”Time out” - sum er eitt tilboð til børn og systkin at sálarliga sjúkum. Hesi børn hava ofta stúranir og trupulleikar, sum tey ikki megna at tosa um við vinir sínar. Eisini taka tey á seg ov stóra ábyrgd í familjuni, og hetta kann gera, at tey ikki eru varug við egnan tørv sum børn og ung. Endamálið við Time-out er at geva børnunum eitt frírúm, har frítt og lætt er at tosa um sínar avbjóðingar við at vera avvarðandi at sálarsjúkum og at styrkja teirra vitan um sálarsjúku. Time-out varð eisini roynt í fjør og er bygt upp eftir einum leisti, sum hevur góðar royndir og afturmeldingar. Í tíðarskeiðnum, skótahjálpin fer fram, hava skótaliðini høvi til at fáa umboð fyri Boliviahjálpina og frá Sinnisbata út at greiða frá um arbeiðið hjá teimum.
Vónandi taka føroyingar eisini í ár væl ímóti røsku skótunum, um teir koma á gátt. Skótahjálpin heldur fram til leygardagin.
Skótahjálpin 2017


c: text/html

text:
Almennur fundur um hópfígging (Crowdfunding)
Er tørvur á einum føroyskum hópfíggingarpalli?
Hópfígging er ein skjótt vaksandi fíggingarháttur hjá íverksetarum kring allan heim, men enn er hesin møguleikin ikki í Føroyum.
Spurningurin, um tað er áhugi og grundarlag fyri at skipa ein føroyskan hópfíggingarpall, verður evnið á kjakfundi í Vinnuframa, Hoyvíksvegur 51, mikukvøldið 4. apríl kl. 17.
Stjórin og íverksetarin Ingi Rafn Sigurðsson, frá íslendska hópfíggingar-pallinum Karolina Fund (www.karolinafund.com), kemur at siga frá møguleikum við hesum fíggingarhátti. Aftaná verða spurningar og kjak.
Stutt um hópfígging (Crowdfunding)
Hópfígging er ein góður og ódýrur háttur at marknaðarføra nýggj hugskot á talgildum pallum og fáa fígging at seta nýggjar framleiðslur í gongd. Tað kunnu vera nýggjar uppfinningar og nýmentar tekniskar vørur, tað kunnu eisini vera nýggjar matvørur, design, fløgu- og bókaútgávur v.m. Hópfígging er tí bæði til verkætlanir sum kunnu skalerast heilt nógv, og til smærri verkætlanir, sum bert tørva lítla fígging fyri at gerast veruleiki.
Uttanríkis- og vinnumálaráðið er tí, saman við vinnuframaskipanini, farin undir at kanna, um grundarlag er fyri einari hópfíggingarskipan í Føroyum, og hvussu ein sovorðin kann fáast at virka. Hugsað verður í fyrstu atløgu um vanliga hópfígging: “reward based crowdfunding”, har sum tann ið fíggjar, fær okkurt afturfyri. Tað kann t.d. vera fyrstu eintøkini av vøruni, møguliga við avsláttur, eina eyka vøru ella uppliving o.s.fr.
Tað eru fleiri altjóða hópfíggingarpallar, kendastu eru Kickstarter og Indiegogo. Altjóða pallarnir kunnu vera ógvuliga áhugaverdir og verkætlanir, sum standa seg væl á teimum, kunnu fáa heilt nógva fígging á henda hátt. Business Angels og aðrir íleggjarar eru eisini farnir at brúka hesar pallarnar til at síggja hvør áhugin er fyri nýggju hugskotunum, áðrenn teir gera íløgur. Men tað krevur eisini nógv av íverksetarunum at síggjast á altjóða pallunum og ikki at drukna í rúgvuni.
Nógv lond hava eisini lokalar hópfíggingarpallar sum eru serliga væl hóskandi til verkætlanir til heimamarknaðin og sum ein royndarpallar til verkætlanir, ið fyrireika seg til at fara út á altjóða marknaðin. Lokalu pallarnir eru eisini meira viðkomandi í nærumhvørvinum, har sum øll ið hava hug, kunnu verða við til at stuðla nýggjum hugskotum at gerast veruleiki.
Tiltakið verður mikukvøldið 4. apríl kl. 17 í høllini hjá Vinnuframa, Hoyvíksvegur 51.
Um spurningar eru, ert tú vælkomin at seta teg í samband við Brynhild Absalonsen, tlf. 553300 ella ba@vinnuframi.fo
SEINASTU TÍÐINDI
Nýggjur leiðari settur á Vinnuframa
Creative Business Cup 2018
Nú sleppa føroyskir íverksetarar aftur at royna seg. Hósdagin 23. august verður nýggja Kongshøll…
Leiðari til Vinnuframa
Starvið
Vinnuframi søkir leiðara at arbeiða fulla tíð, ið m.a. skal standa fyri virkseminum o…

robotstxt: allowed

filter: keep


text:
Skapanarlæra
Skapanarlæra er trúgvin uppá, at Guð skapaði heimin uppá 6 vanlig samdøgur fyri 6.000 - 10.000 árum síðan. Írski biskupurin James Ussher (4. januar 1581 – 21. mars 1656) helt seg kunna dagfesta skapanina til 23. oktober 4004 f.Kr.[1][2]
Fólk, ið trýr upp á skapanarlæru, heldur, at alt í Bíbliuni við denti løgdum á mósebøkurnar er sannleiki og veruligar hendingar. Skapanarlæra, sum vit kenna hana í dag (ungjarðarskapanarlæra), er sprottin frá adventistunum í USA í 1800-talinum, og síðan hevur læran breitt seg út og komið til aðrar evangeliskar kirkjur eftir 1960. Kristin skapanarlæra kom veruliga á politisku dagsskránna í USA í sjeytiárunum, tá konservativur kristindómur fekk vind í politisku seglini.
Í dag siga umleið 40 % av amerikanarum seg trúgva, at jørðin er 6 000 ára gomul og skapað eftir seks døgum. 2% av amerikonskum náttúruvísindafólki trúgva tað sama, har ið støddfrøðingar og teldufrøðingar eru taldir uppí.[3]
Í nýggjari hami hevur skapanarlæran fingið heitið "intelligent design", ið merkir skynsom sniðgeving. Royndir hava verið í Amerika at fáa fingið "intelligent design" ístaðin fyri menningarlæru í almennum skúlum, men tað er ikki komið ígjøgnum, tí tað hevur verið mett at verið kristið og harvið ímóti amerikonsku grundlógini, viðvíkjandi skilnað millum kirkju og land.


text:
Ingi Samuelsen
04.10.2017 - 09:13
Tíðindi > Uttanlands - Yvirgangur
Unnustan hjá Stephen Paddock, sum er undir illgruna at vera hópdrápsmaðurin í Los Angeles, var í morgun handtikin í floghavnini í Los Angeles. Tað váttar amerikanska løgreglan, sambært AP-tíðindastovuni.
Marilou Danley, sum 62 ára gamla kvinnan eitur, var júst komin til altjóða floghavnina í Los Angeles, har løgreglufólk frá FBI tóku ímóti henni.
Danley búði í USA saman við 64 ára gamla Stephen Paddock. Enn er ikki komið fram, hvat tað var, sum fekk hann at fara undir at skjóta oman yvir mannamúgvuna í Los Angeles.
Millum annað tað ynskir løgreglan at fáa at vita frá kvinnuni, ið nú er handtikin. Hon er ikki undir illgruna ella skuldsett fyri at hava samband við hópdrápið.
Í gjár segði Joseph Lombardo, sheriffur í Clark County, sum Las Vegas er partur av, at løgreglan var í sambandi við Danley, og at hon var ein persónur, sum løgreglan var áhugað í.
Marilou Danley kom úr Manilla á Filipsoyggjum. Ein amerikanskur embætismaður upplýsti í gjár, at Stephen Paddock flutti 100.000 dollarar – góðar 600.000 krónur – til Filipsoyggjarnar dagin fyri álopið. Pengarnir vórðu fluttir til eina kontu hjá Marilou Danley, sigur ein talsmaður fyri National Bureau of Investigation, NBI, við AFP.
Marilou Danley er avstralskur ríkisborgari. Hon flutti til USA fyri 20 árum síðani fyri at starvast á kasino í Las Vegas.


text:
Havstovan er júst liðug við kanningar av uppsjóvarfiski í føroyskum og eysturíslendskum øki. Fyribilsúrslitini vísa, at nøgdirnar av makreli og serliga sild eru minni í ár enn í fjør. Tó er støddin á makrelinum góð, meðan miðalvektin av sildini er minni enn í fjør.
Kanningarnar vísa, at makrelurin stendur meira eystarlaga í økinum í ár í mun til í fjør. Sildin var at finna eystur móti markinum eystanfyri og á Íslandsrygginum í ein útnyrðing móti Íslandi.
Svartkjaftur stóð spjaddur í øllum økinum. Miðallongdin var 28 cm og miðalvektin 126 g.
Kanningin er skipað sum altjóða felagskanning undir ICES, har Føroyar luttaka saman við Noregi, Íslandi, Danmark og Grønlandi. Tróndur í Gøtu var leigaður til føroysku kanningarnar.
Samlaða nøgdin av makreli, sild og svartkjafti í Norðurhøvum, har kanningarúrslitini frá øllum rannsóknarskipunum eru við, verður roknað á fundi um miðjan august.
Les alla frágreiðingina her.
Jan Arge Jacobsen
1. august 2018
Veiða pr. hálvan tíma hál (t) av makreli (grønt) og sild (reytt). Støddin á sirklunum vísir samlaðu veiðuna.


text:
Venjaralegendan Forbes Carlile greiðír í grein her á SwimNews aftur frá, hví hann ikki heldur at tað er nóg mikið at avmarka draktirnar til at ganga niður á knæ. At buksur niður á knæ kunnu dekka tríggjar ferðir so nógvan kropp hjá monnum, sum buksur ið bara ganga niður til mjødnina, og tvær ferðir so nógv sum mjadnarlangar draktir til kvinnur. Og at tað tí enn er møguleiki fyri at innbyggja óneyðuga tøkni í draktirnar, umframt at framleiðararnir kunnu taka óneyðuga nógv fyri tær.
Í aðrari grein á SwimNews skrivar Craig Lord, at hann frættir frá nógvum illum teldupostum, nú foreldur kring heimin skulu finna nýggjar svimjidraktir til síni børn. Ein trupulleiki er eftir øllum at døma, at framleiðararnir bara hava latið sínar nýggjastu og dýrastu svimjidraktir inn til test, og at tað tí møguliga ikki altíð ber til at brúka onkur eldri modell, hóast tey týðiligvís lúka nýggju treytirnar.
Summi svimjisamband velja at tulka nýggju reglurnar hjá FINA sum at tær einans eru galdandi fyri ‘kappingardraktir’… men hvat er tá til dømis ein gomul Aquablade drakt, sum var tað nýggjasta og besta fyri bara nøkrum árum síðani? Hví skalt tú keypa eina dýra drakt niður á knæ, tá ið ein onnur niður á mjødn er minst líka porøs og ‘tekstil’?
Eftir øllum at døma skal FINA nú eisini einaferð mitt í januar taka støðu til eitt uppskot, um at fáa í lag tvey sett av heimsmetum, at lista á allar startlistar og úrslitalistar, har tað eina er fyri heimsmet sett uttan superdrakt, og hitt fyri heimsmet yvirhøvur. Skeringspunktið skal vera 1. januar 2008, tað vil siga áðrenn Speedo LZR Racer kom á marknaðin, og heimsmet uttan superdrakt verða tí annaðhvørt tey heimsmet sum stóðu tá, ella tær betri tíðir sum fólk hava klárað síðani, í draktum sum lúka treytirnar frá nú 1. januar 2010.


text:
Orð: John M. Whyte
Lag 1: John M. Whyte
Lag 2: Arthur Henry Mann
Týtt: Victor Danielsen
Upprunaheiti: Was it for me?
1. Var tað fyri meg, bert fyri meg,
at Jesus gekk hin tunga veg
og sligin, tornakrýndur varð –
var tað fyri meg, hann krossin bar?
Niðurlag: Ja, fyri meg, alt fyri meg –
áh, stóri ríki kærleiki!
Eg lovsong syngja vil til tín,
tú doyði, Jesus, Kongur mín!
2. Var tað fyri meg, hitt boð so gott,
sum einglar bóru hina nátt:
Nú føddur er ein Frelsari –?
Takk Harri, ja, tað var fyri meg!
3. Var tað fyri meg, hann græt og bað,
var tað fyri meg, hann lá á knæ
ta nátt har í Getsemane –
tann kvøl? Ja, ja, tað var fyri meg!
4. Var tað fyri meg, hann boygdi seg
á krossinum? Ja, fyri meg
hin reyði streymur rann frá tær,
tað var fyri meg, tú doyði har!


text:
29. januar - 09. februar (11 nætur)
Prísur
Fyri hvønn persón, tá ið tvey vaksin ferðast saman úr kr. 10.995,-
Pakki
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Hotellið
Stórt og dámligt hotell. Tað liggur væl fyri í Playa del Inglés. Her kunnu tit gista í snøggum dupultrúmum og í íbúðum. Hotellið hevur nógvar hentleikar. M.a. fitnessrúm, tennis, svimjihyljar, barnasvimjihyljar v.m.
Hentleikar á hotellinum


text:
Orð og lag: Eric Bergqvist
Týtt: Kajfinn Hammer
1. Hugsa tær, á, hvussu stórt tað er
sendiboð Harrans at vera her,
sáa í glataða heimin út
kærleikans Æviga Sáð frá Guð!
Niðurlag: :,:Far, far, sáðmaður far!:,:
Sáa hitt dýra sáðið út,
far, far, sámaður far!
2. Um ikki leiðin tær tykist lætt
er Harrans lyfti tó æviga satt:
Við Míni hond Eg tó leiði teg,
tær gjøgnum oyðimørk vísi veg!
3. Um tú ei fremstur í liði er,
ávøkstur tó í tí stilla ber!
Hann, sum títt verk í tí dulda sær,
bert eftir trúsemi lønar tær!
4. Ert tú “eitt einki”, sum forðum Rut,
ger tó sum hon: far á akurin út!
Kanska júst tú eina sál har fann,
sum annar bróður tín aldri vann!
5. Ikki bert tala og sangur kann
vekja úr syndini syndaran;
nei, mong ein sál kom til trúgv á Guð
av fyrimynd, sum varð livað út!
6. Troyttast ei Orð Guðs at sáa her,
loksins tó offur títt ávøk¬stur ber;
hóast við tárum tú sáa má’,
skalt tú við gleði heysta tá!
7. Skjótt arbeiðsdagur tín enda fær,
heimferðardagurin kemur nær;
møta tú skalt teim, tú Guði vann,
og síggja Kristus – og æra Hann!


text:
FAQ
Guðloysingar elska at finnast, at Bíbliuni, tó verður hetta ofta gjørt av fávitsku, og flest fólk duga heldur ikki hebraiskt ella grikskt. Kenna heldur onki til hvussu umstøðurnar vóru tá ið Bíblian bleiv umsett, og enn minni til ta samtíð hon upprunaliga var skrivað í.
Mær dámar ikki so væl uttanumtos, best er at halda seg til tað sum er relevant fyri eitt ávíst evni. Tí havi eg valt at gera ein FAQ (Ofta Settir Spurningar), so man kann sleppa undan at svara teimum somu misskiljingunum og ákærunum hvørja ferð.
Innihalds yvirlit:
Hetta er bert fyribils, og verður útbygt so hvørt.


text:
24. Mar 2015
LeikREAD letur dyrnar upp til READINGS-framførslur í Sjónleikarhúsinum í Havn 27. og 28. mars 2015 kl. 19.00. Skráin verður soleiðis:Fríggjakvøldið 27.03.Kl. 19.00: LeikREAD verður sett.Kl. 19.10: "Sek" eftir Hrafnhildur Hagalín (ÍS).Leikstjórn: Jón Atli Jonasson (ÌS).Leikarar: Páll Danielsen, Kristina Sørensen, Torkil Tórgarð, Sanna Apol og...
18. Mar 2015
Í sambandi við sólarmyrkingina skipa Tjóðpallurin og Havnar Sjónleikarfelag fyri føroyskum mentanarkvøldi í Sjónleikarhúsinum. Hóskvøldið 19. mars kl. 19.30.Brot úr føroyskari mentan, tað myrka og tað ljósa sett saman við spennandi ljóssetan. Aftaná verður føroyskur dansur og ábit av føroyskum mati og føroyskt...
16. Mar 2015
Enn eina ferð eru tey farin undir sjónleik í Losjuni í Gøtu, og hesa ferð er tað kendi skemtileikurin hjá Shakespeare Dreymur Jóansøkunátt, ella á enskum A Midsummer Night's Dream. Leikurin snýr seg um eina ósemjandi kærleikssøgu, ein álvakong og -drotning og nakrar handverkarar,...
16. Mar 2015
Á aðalfundi hjá MáF 14. mars varð nevndarval. Fyri vali stóðu nevndarlimirnir Gunhild Michelsen og Nora Bærentsen og varalimirnir Rudolf Joensen og Ragn Maja Kruse. Allir nevndar- og varalimir stillaðu upp aftur. Aftaná aðalfundin skipaði nevndin seg. Hilmar Joensen, sum hevur verið formaður í...
04. Mar 2015
Máf hevur aðalfund Leygardagin 14. mars 2015 kl. 1100 í Sjónleikarhúsinum. Dagsskrá sambært lógini. ...
09. Feb 2015
Eitt spennandi summarskeið í sjónleiki og tónleiki verður á Vostrup Efterskole 28. juni - 3. juli 2015. Skeiðið er ætlað øllum ungum 14 - 18 ár við áhuga fyri sjónleiki. Einki krav er, at tú skalt hava spælt sjónleik áður. Lærarar: Helle...
09. Des 2014
Leikurin "Gangnam jól" verður í hesum døgum sýndur í Sjónleikarhúsinum. Sýningarnar eru hvønn dag kl. 18:00 frá mánadegnum 6. desember til sunnudagin 14. desember. Atgongumerki til leikin kosta kr. 50,- og fáast í Visit Tórshavn (Kunningarstovan í Havn) og í...
05. Nov 2014
Fríggjakvøldið 7. november kl. 19.00 verður fyrsta sýningin av kenda sangleikinum Grease í Norðurlandahúsinum. Tað eru miðnámsskúlanæmingar úr øllum Føroyum, ið fara at framføra. Útselt er longu til 5 tær fyrstu sýningarnar. Kostnaðurin er 225 kr.Sí sýningarskrá...


text:
Ingi Mittún stillar upp fyri Sambandsflokkin
18. oktober 2016
Enn eitt kent andlit stillar upp fyri Sambandsflokkin
Ingi Mittún stillar upp fyri Sambandsflokkin til býráðsvalið í Tórshavnar Kommunu.
Ingi Mittún er 49 ár, útbúgvin búðskaparfrøðingur og starvast sum fíggjar- og fyrisitingarleiðari á Landssjúkrahúsinum.
Hann er havnarmaður við stórum H og ynskir ein blómandi bý.
Ingi fer at arbeiða fyri at:
- fáa skil á fólkaskúlaøkið. Skúlin á Fløtum skal raðfestast beinanvegin, so vit fáa veitt skúlabørnum og familjum teirra ein fornuftigan logistik
- svimjing skal raðfestast í undirvísingini í fólkaskúlanum, eisini í teimum skúlunum, har eingin svimjihøll er
- fáa skil á fíggjarøkið hjá kommununi - alt skal á borðið
- fáa gagnnýtt økta ferðafólkatalið! Hotelkapasiteturin í kommununi má tvífaldast komandi 4 árini
- fáa ferðavinnuna at vera aktiva alt árið - stuttligari at vera havnarborgari, tí tað skapar munandi størri møguleikar fyri øktum tilboðum í býnum
- fáa avgreitt parkeringstrupulleikan og veita ein parkeringstunnil frá miðbýnum niðan til Tórsbreyt við pláss til 600 bilar
RN
Aftur


text:
Tað er taktiskt fylabýtt og aðramáta óhoyrt hjá Lærarafelagnum at so mikið sum umhugsa at fara í samhugaverkfall við Pedagogfelagið; uttan so, eyðveri tað, at Lærarafelagið er fullvegis vitandi um ella hevur týðilig prógv fyri, at Lønardeildin hjá Fíggjarmálaráðnum er aldeilis órímiligt í sínum mótkravi ella uppskoti um lønarlag--og tað, Lærarafelagið, tað eru tað ikki.
Tað er jú hæddin av perversiteti tað, Herálvur Jacobsen, okkara formaður og talsmaður fyri fakfelagssamstarvið, kemur við. Og tað er eisini áskoðanin hjá hansara limum, fari eg ikki tvørvent skeivur.
Álvaratos, men "øgiliga illa viðfarin" er ikki eitt haldbart argument fyri at "føla" so mikið við onkrum fakbólki, ið týðuligvís hevur alt ov høgar tankar um seg sjálvan, cue pedagogar, og tí ov høgar tankar um sítt lønarlag, at ongir næmingar sleppa í skúla mánadagin.
Og hasin "harði ágangurin frá Fíggjarmálaráðnum"... gev mær megi! Hvat akkurát veit hann um tað, hesin formaður, og er tað ikki júst setningurin hjá landsins kassameistara at ansa eftir okkara pengum.
Tí, tykkara mammureyvir í Lærarafelagnum, tí "harður ágangur"... men sum eginliga bert botnar í, at eini parturin hevur rópt "BUUH" eftir einum fakfelagi við einum Bambi-eksponeraðum sjálvsáliti, men yvirpumpaðari sjálvsfatan, hasar ultra mammureyvirnar í Pedagogfelagnum.
Lærarafelagið skal einans vísa á, at "eitt ávíst lønarlyft fyri pedagogar ivaleyst er heimilað". Thats it. (longur røkkur tann samhugin ikki.)
Tað veit, at landið ikki er órímiligt í mun til omanfyrinevnda, at veita ávísa hækkan í inntøku, men vil sjálvsagt ikki hoyra taling um at líkastilla pedagogar við sjúkrarøktarfrøðingar og, fyri ikki um at tala, lærarar. Tað vil siga, tað burdi vitað.
Og hetta, kæra Læraraleiðsla, er ikki "aldeilis órímiligt", men avgapiliga rætt.
Tessvegna er tað pedagogfólkið, ið eru tey órímiligu, um nakar partú skal vera tað í hesum "hørðu" og "illa viðfarandi" ... buhu-samráðingum, við teirra groteskt ógvusliga kravi um løn.
Líka útbúgving merkir ikki líka løn, serliga tá ið útbúgvingarnar ikki eru... líka. Yvirhøvur. Starvið tíansheldur við sínum ógvusligu erstattiligheit.
Hetta klæðir ikki einum aðramáta sterkum og sjálvstøðugum fakfelagi.
Hetta er skuffandi. Hetta er veikt. Hetta er ógóðtakiligt.
Agga Niclasen
Um tú veitst okkurt, sum VP ikki veit - skriva so til vp@vp.fo


text:
Fyrsta Mósebók, kapittul 29
Jákup kemur til Káran
v1
Síðan helt Jákup áfram ferð síni og kom til land eysturbúgva.
v2
Tá sá hann á markini brunn; og sí, har lógu trý fylgi á bóli um hann, tí at úr tí brunni vóru teir vanir at brynna fylgjunum; men yvir brunninum lá stórur steinur.
v3
Tá ið fylgini vórðu savnað saman hagar, veltu teir steinin frá brunnmunnanum og bryntu fenaðinum; síðan veltu teir aftur steinin fyri brunnmunnan á stað sín.
v4
Jákup spurdi teir tá: «Hvaðan eru tit, brøður?» Teir svaraðu: «Vit eru úr Káran.»
v5
Hann spurdi teir aftur: «Kenna tit Lában Nákorsson?» Teir svaraðu: «Ja, hann kenna vit væl.»
v6
Hann spurdi tá: «Vignast honum væl?» Teir svaraðu: «Ja, honum vignast væl; og sí, har kemur Rakul, dóttir hansara, við seyðafylginum.»
v7
Tá mælti hann: «Tað er jú alljósur dagur enn og ov tíðliga til at reka fenaðin saman; brynnið smalunum og farið aftur á bit við teimum!»
v8
Teir svaraðu: «Tað fáa vit ikki gjørt, fyrr enn allir hirðarnir eru samankomnir; tá velta teir steinin frá brunnmunnanum, og tá brynna vit fenaðinum.»
Jákup hittir Rakul
v9
Meðan hann enn var á máli við teir, kom Rakul við smalunum, ið faðir hennara átti, og sum hon goymdi at.
v10
Men so skjótt sum Jákup sá Rakul, dóttur Lábans, móðurbróður síns, og smalur hansara, fór hann og velti steinin frá brunnmunnanum og brynti smalum Lábans, móðurbróður síns.
v11
Og Jákup kysti Rakul og skar í grát.
v12
Síðan segði Jákup frá, at hann var skyldmaður faðirs hennara, og at hann var sonur Rebekku. Tá rann hon heim at siga hetta fyri faðir sínum.
v13
Men so skjótt sum Lában hoyrdi um Jákup, systurson sín, fór hann rennandi ímóti honum; og hann fevndi hann og myntist við hann og leiddi hann heim í hús sítt. Síðan segði Jákup Lábani frá øllum, sum tilborist hevði.
v14
Tá segði Lában við hann: «Ja, tú ert hold mítt og bein!» Men tá ið hann hevði verið heilan mánað hjá honum,
Jákup fær Leu og Rakul til konur
v15
segði Lában við Jákup: «Eigur tú at tæna hjá mær fyri einki, vegna tess at tú ert frændi mín? Nei, sig mær, hvat tú vilt hava í løn!»
v16
Nú átti Lában tvær døtur; hin eldra æt Lea og hin yngra Rakul.
v17
Lea hevði ring eygu; men Rakul var bæði væl vaksin og fríð í ásjón.
v18
Jákup elskaði Rakul; og hann segði: «Eg vil tæna tær í sjey ár fyri Rakul, yngru dóttur tína.»
v19
Lában svaraði: «Heldur gevi eg tær hana enn fremmandum manni; verð tú bert verandi hjá mær.»
v20
Jákup tænti nú fyri Rakul í sjey ár; men tey vóru honum bert eins og nakrir dagar; tí at hann elskaði hana.
v21
Síðan segði Jákup við Lában: «Gev mær nú konu mína, tí at tænastudagar mínir eru nú lidnir, so at eg má fara inn til hennara!»
v22
Tá bjóðaði Lában øllum monnum har á staðnum í veitslu, sum hann læt halda.
v23
Um kvøldið tók hann Leu dóttur sína og leiddi hana til hansara; og hann fór inn til hennara.
v24
Og Lában gav Leu, dóttur síni, Zilpu, trælkonu sína, sum ternu.
v25
Men morgunin eftir, tá ið hann sá, at tað var Lea, segði hann við Lában: «Hvat er hetta, tú hevur gjørt mær? Havi eg ikki tænt tær fyri Rakul? Hví hevur tú tá teipað meg!»
v26
Men Lában svaraði: «Ikki er tað siður í okkara landi at gifta ta yngru dóttrina fyrr enn hina eldru.
v27
Bíða nú, til brúðarvikan hjá hesari er at enda, so vil eg geva tær eisini hina, um tú tænir hjá mær onnur sjey ár afturat.»
v28
Jákup so gjørdi. Tá ið hann hevði hildið brúðarvikuna at enda, gifti hann honum Rakul, dóttur sína.
v29
Og Lában gav Rakuli, dóttur síni, trælkonu sína Billu sum ternu.
v30
Síðan fór Jákup eisini inn til Rakular; og hann unti Rakul fram um Leu; hann tænti nú hjá Lábani sjey ár afturat.
Fýra synir føðast Jákupi
v31
Tá ið Harrin sá, at Lea var forfjónað, læt hann upp móðurlív hennara; men Rakul var óburin.
v32
Lea varð nú við barn og føddi son; og hon nevndi hann Ruben; tí at hon segði: «Harrin hevur sæð neyð mína; nú man maður mín fara at unna meg.»
v33
Síðan varð hon aftur við barn og føddi son; tá segði hon: «Av tí at Harrin hevur hoyrt, hvussu fjónað eg eri, hevur hann givið mær eisini henda.» Tí nevndi hon hann Símeon.
v34
Aftur varð hon við barn og føddi son; tá segði hon: «Nú man maður mín fara at halda seg aftur at mær, tí at nú havi eg føtt honum tríggjar synir.» Tess vegna nevndi hon hann Levi.
v35
Og hon varð uppaftur við barn og føddi son; tá segði hon: «Aftur skal eg lova Harranum.» Av tí nevndi hon hann Júda. Síðan helt hon uppat at eiga børn.


text:
Vesturkirkjan
Vesturkirkjan er ein av nógvum kirkjum og samkomum, ið vit hava sett skipan í. Her var talan um eina ventilatiónskipan, ið ikki var serliga effektiv. Koyrdi ov nógv og við ov nógvari ella ov lítlari ferð, samstundis sum hitin als ikki varð stýrdur nóg neyvt.
Klima setti eina stýriskipan í við følarum í kanalum og kirkjuskipi, umframt frekvensregulering, so ferðin kundi stillast trinleyst. Hetta, saman við upplæring av klokkarunum, ið passa skipanina, gav beinanvegin úrslit í munandi orkusparing og nógv betri innluft


text:
”Eg rokni við, at tú kanst blíva til okkurt einaferð”. Soleiðis segði plátufelagseigarin Bert Karlsson, eisini kallaður Skara-Bert, í eini sjónvarpssending á svenska TV4 einaferð í 2008.
Hann var dómari í sjónvarpssendingini Talang, sum var svenska útgávan av America’s got Talent. Hann hevði júst hoyrt eina ótrúliga sjarmerandi 10 ára gamla gentu sungið ”Greatest love of All” hjá Whitney Houston, so ikki eitt eyga var turt.
Og Skara-Bert fekk rætt, hóast ein og hvør kundi hoyra, at talan var um eitt barn við óvanliga stórum gávum at syngja. Gentan vann kappingina og eina hálva millión svenskar krónur. Gentan er Zara Larsson, sum kann upplivast á Summarfestivalinum í Klaksvík í kvøld.
Hon sang ongan minni enn ”My heart will go on” hjá Celine Dion til finaluna. Upptraðkanin er tónleikasøga í Svøríki í dag.
Men tað var ikki bara Skara-Bert, sum dugdi at síggja, at henda gentan nokk skuldi blíva til okkurt innan tónleikin. Tað gjørdi hon eisini sjálv.
Eftir Talang-sigurin gjørdi TV4 eina sending um hana, sum tey kallaðu ”Jag ska bli stjärna”, og longu tá var lítla Zara tilvitað um sínar gávur.
Í filminum sæst 10-11 ára gamla Sara hyggja eftir svensku Melodi Grandprix kappingini, Melodifestivalen, í sjónvarpinum. Var hetta nakað fyri hana tá hon gerst eldri, spyr journalisturin.
”Nei, mín dreymur er størri enn Melodifestivalen”, svarar Zara sjálvsikkur. ”Eg stíli eftir USA, tí ein verður størri har, enn heima í Svøríki”.
So grínir hon eftir sær sjálvari, og hermir ”Eg fari at gerast ovurstór!!! Men tað er tað eg stíli eftir.”
Hon kom til Amerika, og gjørdist eisini ”jättestor”.
Enn hevur hon bert útgivið tvær heilar fløgur, og so hópin av stakfløgum og smærri útgávum.
Hennara útgáva av ”My Heart will go on” kom út sum stakfløga beint eftir Talang-sigurin. Hon gjørdi plátusáttmála við svenska felagið Ten Music Group, og í 2012 kom fyrsta lagið út, og endaði beinanvegin ovast á svensku hittlistunum.
Árið eftir skrivaði hon so sáttmála við altjóða plátufelagið, Epic Records, og síðan hevur hon givið út løg, sum næstan øll eru blivin hitt.
Seinna fløga hennara, fyrsta altjóða útgávan, ”So Good”, sum kom út í mars í fjør, hevur gingið sína sigursferð kring allan heimin.
Serliga er tað lagið ”Lush Life”, sum hevur gjørt um seg. Tað er spælt 570 milliónir ferðir á YouTube og 700 milliónir ferðir á Spotify.
Men veruliga altjóða gjøgnumbrotið hjá Zara Larsson kom longu árið fyri hesa útgávuna, nevniliga tá størsta DJ-stjørnan av øllum, David Guetta, bjóðaði henni at syngja sangin ”This one’s for You”, sum skuldi vera almenna lagið til EM-fótbóltskappingina í Fraklandi í 2016.
David Guetta og Zara Larsson (Mynd: EPA)
Og tað var eisini í hesum samanhangi, at hon fekk sítt stóra gjøgnumbrot, einans 18 ára gomul, tá hon sang saman við Guetta á stóra showinum, sum varð sett upp á Stade de France leikvøllinum í Paris, tá kappingin var endað og portugisar kosnir heimsmeistarar.
Sara traðkar inn í myndina eftir umleið tá umleið tríggir og ein hálvur minuttir eru farnir:
Summarfestivalurin hevur øll árini lagt stóran dent á at fáa til Føroya navn, sum hava verið ovast á tindunum fyri nøkrum árum síðani.
Við hvørt eydnast tað teimum at fáa fatur á nøvnum, sum kanska ikki eru komin heilt upp á tindarnar enn. Tað má til fulnar sigast at vera eydnast hesaferð.
Zara Larsson syngur á Vágsbøi í kvøld klokkan 21
(Mynd: EPA)


text:
The Beatles, teir fýra limirnir í The Beatles komu allir úr Liverpool
Liverpool er ein býur í Onglandi, sum var stovnaður í 1207. Í 2012 búðu 469,690 fólk í sjálvum býnum. Í Liverpool stórbýarøkinum við upplandi búgva umleið 2 milliónir fólk. Liverpool er fjórðstørsti býur í Stóra Bretlandi og triðstørsti býur í Onglandi. Býurin liggur í Merseyside landslutinum. Liverpool er størsti havnabýurin aftan á London; hagar koma hvønn dag farmaskip úr øllum heimspørtum. Tey flestu av teimum føra bummull, men í Liverpool verður eisini uppskipað nógv av tubbakki, sukri og plantuolju. Liverpool er eisini heimstaður hjá tveymum feløgum sum luttaka í ensku Premier League fótbólts kappingini, feløgini eita Liverpool FC og Everton FC. Heimskendi tónleikabólkurin The Beatles var úr Liverpool.


text:
Environment AgencyUmhvørvisstovan er stovnur undir Innlendismálaráðnum, sum fevnir um virkisøkini Vernd, Lendi, Kort og Skráir, Gransking, Fríøki og Skrivstovusamskipan. Innan skrivstovusamskipanina fevnir Umhvørvisstovan um Tinglýsing og Fólkayvirlit.
Umhvørvisstovan virkar fyri burðardyggari samfelagsmenning við at verja vistskipanir, røkja náttúrutilfeingið og gera rættarbundnar staðfestingar. Umhvørvisstovan hevur lendis- og verndarfyrisiting, samskipar kort og skrásetingar, veitir tænastur og granskar innan virki stovnsins.
Við at sjónliggera okkara náttúruvirðir og at upplýsa og kunna um náttúru og umhvørvi, virkar Umhvørvisstovan fyri at fremja umhvørvisvinarligan hugburð og stimbra burðardyggari menning.
Umhvørvisstovan virkar fyri at røkja tær altjóða avtalur, sum Føroyar hava sett í gildi. Umhvørvisstovan tekur lut í norðurlendskum og altjóða samstarvi.
Umhvørvisstovan miðjar eftir at vera ein virkin fyrisiting við fremsta serkunnleika innan tey ábyrgdarøki, sum stovnurin røkir. Stovnurin sær tað, at kunna borgaran, myndugleikar og áhugabólkar, sum ein týðandi lut í virksemi stovnsins, og verður hetta millum annað gjørt gjøgnum eina virkna heimasíðu - www.us.fo.
Umframt nýggj virkisøki og tænastur, røkir Umhvørvisstovan tær uppgávur, ið fyrr vóru á Matrikulstovuni, Tinglýsingarstovuni, Landsfólkayvirlitinum, Skógrøkt Landsins og Umhvørvisdeildini á Heilsufrøðiligu starvsstovuni. Hesir stovnar vórðu á sumri 2007 lagdir saman í ein stovn: Umhvørvisstovan.


text:
Í stýrinum eru: Jan Berg Jørgensen, sum verður formaður, Marjun Niclasen og Jón Hammer, ið øll hava útbúgving og royndir innan film og miðlar, og eru virkin í Føroyska filmsumhvørvinum.
Jan Berg Jørgensen hevur m.a. verið við til at byggja upp filmsverkstaðin Klippfisk, sum hevur havt sera týðandi leiklut í at menna filmsførleikar og filmsfólk í Føroyum. Marjun Niclasen hevur tikið lut í filmsframleiðslum og skipað fyri filmsfestivalum og Jón Hammer hevur somuleiðis verið við í fleiri føroyskum og útlendskum filmsframleiðslum.
Stýrið fyri Filmshúsið fær eina stóra og fjølbroytta uppgávu. Í arbeiðinum fyri at birta upp undir film, sum vinnu, skal Filmshúsið vera ein savnandi depil og røkja eina røð av ítøkiligum uppgávum m.a.
ráðgeva og leiðbeina føroyskum filmsfólkum,
marknaðarføra føroyskan film uttanlands,
marknaðarføra Føroyar sum filmsland,
svara fyrispurningum innlendis og uttanifrá,
vera til hjálpar í sambandi við filmsframleiðsur,
miðla samband millum filmsaktørar,
samstarva við viðkomandi partar um filmssavn,
skipa fyri førleikamenning, harundir skúla og skeiðum,
savna og miðla vitan um film,
samstarva við filmsumhvørvið, myndugleikar o.o., so tryggjað verður, at vitan og førleikar verða gagnnýtt til fulnar.
Stýrið tekur á seg eina stóra uppgávu, sum heilt vist fær stóran týdning fyri menningini av føroyskari filmsvinnu og Føroyum sum filmslandi, sigur Poul Michelsen, landsstýrismaður, og ynskir teimum trimum góða eydnu við arbeiðinum.